รัฐบาลไทย-ข่าวทำเนียบรัฐบาล-​ปลัดฯ ณัฐพล ระดมหัวกะทิ MIND วางแนวทางบทบาทภารกิจ โครงสร้างการแบ่งส่วนราชการภายในของ อก.
วันจันทร์ที่ 28 สิงหาคม 2566
28/08/2566
​ปลัดฯ ณัฐพล ระดมหัวกะทิ MIND วางแนวทางบทบาทภารกิจ โครงสร้างการแบ่งส่วนราชการภายในของ อก.
​ปลัดกระทรวงอุตสาหกรรม ณัฐพล ระดมหัวกะทิ MIND วางแนวทางบทบาทภารกิจ โครงสร้างการแบ่งส่วนราชการภายในของ อก.
วันที่ 24 สิงหาคม 2566 ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมหารือการปรับปรุงบทบาทภารกิจและโครงสร้างการแบ่งส่วนราชการภายในกระทรวงอุตสาหกรรม (อก.) โดยมีนายเอกภัทร วังสุวรรณ นายวันชัย พนมชัย นางสาวณัฏฐิญา เนตยสุภา รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายวีระกิตติ์ รันทกิจธนวิชญ์ นายภาสกร ชัยรัตน์ ผู้ตรวจราชการกระทรวงอุตสาหกรรม นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม ผู้บริหารระดับสูงของกระทรวงอุตสาหกรรม และอุตสาหกรรมจังหวัดทั่วประเทศ ร่วมประชุม ณ ห้องประชุม อก.1 ชั้น 2 อาคารสํานักงานปลัดกระทรวงอุตสาหกรรม (สปอ.) และผ่านสื่ออิเล็กทรอนิกส์ Zoom Meeting
รองปลัดฯ ณัฏฐิญา กล่าวถึงแนวทางการแบ่งส่วนราชการมี 2 กรณี คือ กรณีที่ 1 การมอบอํานาจการแบ่งส่วนราชการภายในกรม โดยไม่เพิ่มจํานวนกอง ซึ่งประกอบด้วย 1) การจัดโครงสร้างส่วนราชการระดับกองโดยไม่เพิ่มจํานวนกองในภาพรวมของส่วนราชการ ตามกฎกระทรวง 2) การจัดหน่วยงานของราชการบริหารส่วนกลางที่ตั้งในภูมิภาคใหม่ โดยไม่เพิ่มจํานวนหน่วยงาน และ 3) การจัดหน่วยงานในต่างประเทศใหม่ โดยไม่เพิ่มจํานวนหน่วยงาน ส่วนกรณีที่ 2 การเสนอจัดตั้งหน่วยงานเพิ่มใหม่
สําหรับสํานักงานปลัดกระทรวงอุตสาหกรรม เสนอขอจัดตั้งกองบริหารทรัพยากรบุคคลเพิ่มใหม่ จํานวน 1 กอง และทบทวนภารกิจและโครงสร้างกองกลาง ศูนย์เทคโนโลยีสารสนเทศและการสื่อสาร และกองกฎหมาย เพื่อให้มีค่างาน และครอบคลุมภารกิจการดําเนินงานอย่างครบถ้วนมากขึ้น
หลังจากนั้น หน่วยงานในสังกัด อก. ได้รายงานความก้าวหน้าการดําเนินงานการปรับปรุงบทบาทภารกิจและโครงสร้างการแบ่งส่วนราชการภายใน อก. ดังนี้ 1) กรมโรงงานอุตสาหกรรม (กรอ.) เสนอการยกระดับมาตรฐานงานกํากับดูแลให้มีมาตรฐานเดียวกันทั้งประเทศ ลดปัญหาที่เกิดจากการประกอบกิจการอุตสาหกรรม 2) กรมส่งเสริมอุตสาหกรรม (กสอ.) เสนอปรับบทบาทภารกิจกองพัฒนานวัตกรรมและเทคโนโลยีอุตสาหกรรม และเสนอจัดตั้งกองพัฒนาเกษตรอุตสาหกรรมและศูนย์วิจัยและพัฒนาวัสดุอุตสาหกรรมสร้างสรรค์ใหม่ 3) กรมอุตสาหกรรมพื้นฐานและการเหมืองแร่ (กพร.) เสนอขอจัดตั้งสํานักงานอุตสาหกรรมพื้นฐานและการเหมืองแร่ เขตเพิ่ม 4 เขต ได้แก่ เขต 4 ภูเก็ต เขต 5 พิษณุโลก เขต 6 สระบุรี และเขต 7 ราชบุรี 4) สํานักงานคณะกรรมการอ้อยและน้ําตาลทราย (สอน.) เสนอขอจัดตั้งศูนย์เทคโนโลยีสารสนเทศและการสื่อสาร และกองอุตสาหกรรมชีวภาพ เพิ่มขึ้นใหม่ 5) สํานักงานมาตรฐานผลิตภัณฑ์อุตสาหกรรม (สมอ.) เสนอปรับปรุงภารกิจกองกํากับองค์กรด้านการมาตรฐาน กองควบคุมมาตรฐาน กองส่งเสริมและพัฒนาด้านการมาตรฐาน และศูนย์เทคโนโลยีสารสนเทศและการสื่อสาร 6) สํานักงานเศรษฐกิจอุตสาหกรรม (สศอ.) ยังคงภารกิจ โครงสร้าง และอัตรากําลังเท่าเดิม ส่วนภารกิจที่ต้องทบทวนร่วมกับ สปอ. คืองานความร่วมมือระหว่างประเทศ และการประชุมเจรจากับองค์การหรือหน่วยงานต่างประเทศ รวมถึงด้านอุตสาหกรรม และภารกิจเพิ่ม คือ อุตสาหกรรมเศรษฐกิจ
ทั้งนี้ ปลัดกระทรวงอุตสาหกรรม ได้มอบนโยบายว่า การปรับปรุงบทบาทภารกิจและโครงสร้างการแบ่งส่วนราชการภายใน อก. หรือข้อเสนอการจัดตั้งกองทุนอุตสาหกรรม ควรวางแนวทางให้ครอบคลุมสู่การพัฒนาภาคอุตสาหกรรม และให้สอดคล้องกับการปฏิบัติราชการทางอิเล็กทรอนิกส์ด้วย และฝากเรื่องการทบทวนภารกิจและโครงสร้างกองกฎหมาย การขอเพิ่มอัตรากําลังและจัดตั้งกลุ่มสนับสนุนงานอุตสาหกรรมจังหวัดเป็นการเฉพาะเร่งด่วน เพื่อสนับสนุนการปฏิบัติงานด้านการกํากับดูแลโรงงานได้อย่างรวดเร็วและทันท่วงที นอกจากนี้ยังได้เสนอแนะหน่วยงานของ กรอ. สอน. กสอ. กพร. ในการจัดตั้งหน่วยงานใหม่ โดยให้เป็นการจัดหน่วยงานของราชการบริหารส่วนกลางที่ตั้งในภูมิภาค และให้มีการกําหนดภารกิจการดําเนินงานในลักษณะเฉพาะหรือตามความเชี่ยวชาญเชิงพื้นที่ เพื่อการทํางานที่มีประสิทธิภาพมากยิ่งขึ้น ส่วน สมอ. ฝากถึงการตั้งกองส่งเสริมมาตรฐานหน่วยงานภาครัฐ เพื่อให้บริการพัฒนาระบบการทํางานให้กับหน่วยงานภาครัฐมีมาตรฐานในระดับสากล และ สศอ. ภารกิจที่เพิ่มเข้ามา คือ อุตสาหกรรมเศรษฐกิจ หรือ กอช. อาจหาแนวทางพัฒนาสู่การเป็นสํานักงานพัฒนาอุตสาหกรรมแห่งชาติในอนาคต